Vzdušné sily Dominikánskej republiky

Hlavnou súčasnou úlohou vzdušných síl Dominikánskej republiky je ochrana nezávislosti a integrity Republiky, ochrana jej suverenity a vzdušného priestoru. Dominikánske letectvo používalo až do roku 1984 ako svoju hlavnú stíhačku P-51D Mustang, čím ustanovilo rekord v dĺžke služby tohto lietadla. P-51D bol nahradený ôsmimi nadbytočnými americkými ľahkými útočnými strojmi OA-37B Dragonfly a ôsmimi strojmi O-2 Skymaster. Lietadlá O-2A zostali v službe len niekoľko rokov a koncom 80. rokov 20. storočia boli vyradené. Program na nahradenie OA-37B sa začal v roku 2001, avšak kvôli politickým nezhodám bolo rozhodnutie o nákupe medzi lietadlami Raytheon T-6 II Texan a Embraer EMB-314B uskutočnené až v roku 2007. Dňa 18. septembra 2008 bolo oznámené, že vláda našla prostriedky na nákup ôsmich A-29B Super Tucano, za pomoci pôžičky z Brazílskej rozvojovej banky (BNDES). Kontrakt v hodnote $94 miliónov bol podpísaný v decembri 2008. Presne o rok neskôr, dňa 10. decembra 2009 dorazili prvé 2 A-29B na základňu San Isidro. Druhá dodávka zložená z troch A-29B dorazila 224. júla 2010 a posledná 21. októbra 2010. Stroje A-29B môžu byť vyzbrojené kanónmi kalibru 20 mm v podvesoch a niesť 2 guľomety FN kalibru 12,7 mm zabudované v krídlach. Na šiestich podkrídelných závesníkoch možno niesť neriadené rakety, bomby alebo raketové bloky. Neskôr boli firmou EMBRAER upravené najmenej 2 stroje zabudovaním infračerveného senzoru do prednej časti trupu. Lietadlá A-29B patria pod letku Escuadrón de Combate "Dragones" na letisku San Isidro. Ich úlohou je priama vzdušná podpora, protidrogová činnosť, hliadkovanie a protipovstalecké operácie. V rokoch 1999 - 2000 bolo obstaraných osem cvičných strojov ENAER T-35B Pillán, ktoré mali nahradiť bývalé stroje amerického námorníctva T-34B Mentor. V súčasnosti sú zaradené k jednotke Escuela de Aviacion na letisku San Isidro, kde poskytujú pilotom dominikánskeho letectva základný výcvik. Keďže dominikánske letectvo čelilo medzi vyradením OA-37 Dragonfly a zavedením A-29B Super Tucano medzere, zaradilo lietadlá T-35B na plnenie hliadkovacích misií, záchytných protidrogových letov a tiež na udržovanie bývalých pilotov OA-37 v kondícii. Kvôli absencii výzbroje na T-35B, nemohli vzdušné sily 7 rokov vykonávať priamu leteckú podporu. V roku 2000 boli taktiež zakúpené 3 transportné lietadlá CASA C-212-400. Sú vybavené "skleneným" kokpitom a slúžia na transport, evakuáciu a výsadky parašutistov. Boli nasadené pri viacerých špeciálnych operáciách a záchranných misiách. Taktiež môžu byť upravené na boj s požiarmi a sú priradené k jednotke Escuadrón de Transporte Aéreo "Pegasus" na letisku San Isidro. Vzdušné sily taktiež disponujú jediným kusom motorového vetroňa AMT-200S a používa ho jednotka Fuerza de Taraea Conjunta Interagencial, ktorá zodpovedá za koordináciu jednotiek armády, polície a protidrogových jednotiek. Od novembra 2009 používa letectvo aj zhabanú Cessnu 206.
Základ vrtuľníkových výzbroje tvoria stroje UH-1H Huey II a Bell 206 Kiowa. V roku 1983 darovali USA prvých šesť vyradených UH-1H. Táto prvá dodávka, z ktorej sú letuschopné už len 2 stroje, bola v roku 2004 nasledovaná ďalšími ôsmimi UH-1H Huey II. Môžu byť vyzbrojené guľometmi inštalovanými v dverách kabíny a sú používané na protidrogovú a protiteroristickú činnosť, transport jednotiek, záchranné a pátracie operácie a pohraničné hliadkovanie. V marci 2005 bolo získaných 12 vyradených kanadských vrtuľníkov Bell 206A-1 Kiowa. Tieto spojovacie vrtuľníky môžu byť vybavené ľahkými zbraňami a sú prevažne používané na pokročilý výcvik a spojovacie úlohy, prieskum a záchranné a pátracie operácie. Hlavný výcvik prebieha na dvoch vrtuľníkoch Schweizer 333. Štvorica týchto strojov bola dodávaná od novembra 2003, avšak 2 z nich už havarovali. Vrtuľníky Bell sú priradené k jednotke Escuadrón de Rescate Aguilas, zatiaľčo stroje Schweizer 333 sú súčasťou jednotky Escuela de Aviacion/Helicópterós. Letectvo plánovalo obstarať 10 nových vrtuľníkov AS-350 Ecureuil, avšak to sa ukázalo ako príliš nákladné a nákup sa neuskutočnil. Prezidentská letka (Escuadrila Presidencial) používa jediný vrtuľník AS-365 Dauphin 2 a Bell 430.

Otázka: Ktorá stíhačka patrila medzi hlavné vo vzdušných silách Dominikánskej republiky ?
Odpoveď: P-51D Mustang

Otázka: Na ktorú základňu dorazili prvé 2 A-29B v roku 2009 ?
Odpoveď: na základňu San Isidro

Otázka: V ktorom roku boli vzdušnými silami Dominikánskej republiky zakúpené tri transportné mašiny ?
Odpoveď: V roku 2000

Otázka: Čo je hlavnou súčasnou úlohou vzdušných síl Dominikánskej republiky ?
Odpoveď: ochrana nezávislosti a integrity Republiky, ochrana jej suverenity a vzdušného priestoru